Die groot hartseer van kernkrag – Vuurslag
Die groot hartseer van kernkrag
Vuurslag	Algemeen	 Maart 14, 2011 2 Minutes
Ons almal volg die laaste paar dae se gebeure in Japan met skok en afgryse. Op Vrydag, 11 Maart 2011 het 'n kragtige aardbewing en tsunami die land getref. Volgens alle aanduidings is derduisende mense in die ramp dood.
Daar is egter nog 'n groter ramp wat moontlik op Japan wag. Verskeie kernreaktors is tydens die aardbewing beskadig. By sommige van hierdie reaktors kon hulle die kernreaksie betyds stop en die opwekkers afskakel. Dit wil egter voorkom asof die kernreaksie by sommige reaktors nie betyds gestop kon word nie. By een was daar reeds twee ontploffings en by 'n ander veg noodspanne 'n verbete stryd om die reaktor se temperatuur onder beheer te hou. Dit alles omdat die verkoelingstelsels ingegee het na die aardbewing.
Al hierdie gebeure laat natuurlik vrae ontstaan oor die veiligheid van kernkrag. Is dit regtig so 'n veilige alternatief vir fosielbrandstowwe? Ons verminder wel die hoeveelheid koolstof wat ons in die atmosfeer vrystel, maar terselfdetyd loop ons gevaar om radio-aktiewe elemente in die omgewing vry te laat as daar ernstige probleme buite ons beheer sou ontstaan. Vrese het reeds ontstaan dat daar bestralingslekasies was by die beskadigde reaktors. Mense wat in die omgewing woon is ontruim en die Japanese regering het jodium aan mense begin uitdeel wat moontlik aan bestraling blootgestel is.
Hierdie ramp kan ernstige langtermyngevolge vir Japan inhou. Daar kan 'n skerp styging wees in die hoeveelheid mense wat kanker kan opdoen. Verder beskadig die bestraling ook 'n mens se endokriene stelsel wat maak dat jou normale hormone en oorgragstowwe nie reg funksioneer nie. Mense kan onder ander met verdunde vel sukkel. Verder is daar ook die gevaar dat meer kinders met liggaamlike gebreke gebore kan word.
dis net erg om te dink dat Japan 'n tweede groot verdriet in die gesig mag staar as gevolg van atoom-energie. die eerste groot verdriet was in 1945 tydens die Amerikaanse atoombomaanvalle in Hirosjima en Nagasaki. soms verwens ek vir Einstein en ander wetenskaplikes wat die atoom gesplit het om die krag daarin vry te stel. Hulle het nie besef watter gevaar hulle vir die mensdom geskep het nie.
Regerings van land regoor die wêreld moet ernstig besin voordat hulle enige nuwe kernkragsentrales bou. Verder moet die veiligheid van bestaande eenhede gereeld gemonitor word. Nugter weet hoe ons as mens hierdie brouwerk van ons ooit sal kan herstel.